
Norrænt samstarf

Norræna samstarfið er eitt umfangsmesta svæðasamstarf í heiminum. Að samstarfinu koma Danmörk, Finnland, Ísland, Noregur og Svíþjóð auk Álandseyja, Færeyja og Grænlands.

Norræna samstarfið er pólitískt, efnahagslegt og menningarlegt og skiptir miklu í evrópsku og alþjóðlegu samstarfi. Löndin vinna saman að því að marka Norðurlöndum stöðu í öflugri Evrópu.

Með norrænu samstarfi er unnið að því að gæta hagsmuna svæðisins og efla norræn gildi í hnattrænum heimi. Sameiginleg gildi landanna styrkja stöðu Norðurlanda og skipa þeim meðal þeirra svæða í heiminum þar sem nýsköpun og samkeppnishæfni er mest.

Katherine Richardson, Gunhild Stordalen og Fadumo Dayib, sem allar eru alþjóðlega þekktar, tóku þátt í að hleypa forsætisráðherraverkefninu af stokkunum í Björgvin í maí árið 2017. Hér má sjá þær með forsætisráðherrunum Bjarna Benediktssyni, Lars Løkke Rasmussen, Stefan Löfven, Ernu Solberg og Juha Sipilä ásamt Dagfinn Høybråten, framkvæmdastjóra Norrænu ráðherranefndarinnar.
LJÓSMYND: SILJE KATRINE ROBINSON

LJÓSMYND: NORDEN.ORG/ PONTUS HÖÖK


Níu norrænir hápunktar á árinu 2017

Verkefni forsætisráðherranna um norrænar lausnir á hnattrænum viðfangsefnum, skýrsla um orkumál sem varðar veginn að auknu samstarfi á því sviði, áhersla ráðherranna á samstarf um stafræn málefni og norræn menning sem slær í gegn í Lundúnum. Þetta er aðeins brot af þeim verkefnum og viðburðum sem starfsemi Norrænu ráðherranefndarinnar snerist um á árinu 2017.

Afrekaskrá ársins 2017 er löng. Ekki er nokkur leið að telja upp allt sem var á dagskrá í stuttri samantekt um árið. Þess vegna höfum við hjá Norrænu ráðherranefndinni tekið út nokkur efnissvið sem skipuðu sérstakan sess á árinu 2017, að ógleymdum aðskiljanlegustu verkefnum sem ekki er unnt að nefna, en öll stuðla þau að auknu norrænu samstarfi í því augnamiði að verða að lokum öllum almenningi á Norðurlöndum til hagsbóta.

Í samantekt okkar um árið 2017 höfum við ákveðið að kynna níu hápunkta sem bera vitni framtíðarsýn Norrænu ráðherranefndarinnar um Norðurlönd sem eru skapandi, laus við stjórnsýsluhindranir, sýnileg og opin. Lesið endilega meira um þá hér að neðan.

Dagfinn Høybråten

framkvæmdastjóri

Norrænu ráðherranefndarinnar

Norrænu forsætisráðherrarnir voru á staðnum þegar verkefni þeirra var hleypt af stokkunum í Björgvin í maí.
LJÓSMYND: SILJE KATRINE ROBINSON/NORDEN.ORG

Öllum sex undirverkefnum forsætisráðherranna var ýtt úr vör á árinu 2017. Í mars var fjallað um Nordic Gender Effect at Work á fundi kvennanefndar Sameinuðu þjóðanna í New York.

Nordic Food Policy Lab var kynnt á 23. loftslagsráðstefnunni og vakti athygli á mikilvægi þess að breyta matvælaneyslu um heim allan.
LJÓSMYND: SIMON HECHT


Norrænar lausnir á hnattrænum viðfangsefnum

Hinn 30. maí 2017 var verkefni forsætisráðherranna Norrænar lausnir á hnattrænum viðfangsefnum hleypt af stokkunum við athöfn í Björgvin þar sem allir forsætisráðherrarnir fimm voru viðstaddir. Þar með hófst stórátak norrænu ríkisstjórnanna í að bjóða heimsbyggðinni upp á lausnir á fjölþættum hnattrænum verkefnum, ekki síst á grunni heimsmarkmiðanna um sjálfbæra þróun og Dagskrár 2030. Verkefnið er einkar vel fallið til útbreiðslu með þá afstöðu í huga að sjálfbær þróun þarf ekki að vera í mótsögn við hagvöxt. Áætlaður fjárhagsrammi þessa verkefnis forsætisráðherranna fyrir tímabilið 2017–2019 nemur u.þ.b. 74 milljónum danskra króna. Hann skiptist niður á sex flaggskipsverkefni sem er ætlað að miðla norrænni þekkingu um allan heim um sjálfbært borgarskipulag, svæðisbundið orkumálasamstarf, jafnrétti á vinnumarkaði, sjálfbæra matvælaframleiðslu og snjallar velferðar- og loftslagslausnir. Verkefnin ná yfir mörg heimsmarkmiðanna sautján í Dagskrá 2030 og eru líkleg til að hafa mikið um það að segja að markmiðin náist fyrir árið 2030.

Verkefni forsætisráðherranna var árangursríkt þegar á fyrsta árinu.

Til dæmis var gefin út hvítbók undir merkjum Nordic Sustainable Cities um það sem prýðir sjálfbærar borgir á Norðurlöndum. Bókin var kynnt á Nordic Edge-sýningunni um snjallar borgir í Stafangri í september. Verkefnið kom einnig við sögu á alþjóðlegum ráðstefnum í Barselóna og Mexíkó. Á vegum verkefnisins hefur einnig verið unnið með norrænu útflutningssamtökunum að því að finna fimmtán borgir víðs vegar um heiminn sem munu innan skamms ráðast í miklar fjárfestingar og eru þess vegna sóknarfæri fyrir norræn fyrirtæki.

Í mars var annað flaggskipsverkefni, Nordic Gender Effect at Work, kynnt á fundi kvennanefndar SÞ, CSW61, í New York. Verkefnið var einnig á leiðtogaviku SÞ í september og á alþjóðlegri ráðstefnu í Kaupmannahöfn í október.

Verkefnið Nordic Energy Solutions hófst með því að Austur-Afríka var valin sem hentugt landssvæði fyrir norrænar orkulausnir. Ástæðan fyrir valinu eru orkulindir á svæðinu sem þarfnast ýmissa tæknilausna sem Norðurlönd búa yfir.

Nordic Welfare Solutions myndaði á fyrsta starfsári sínu starfshópinn Nordisk Export Task Force (NETF) til að annast sameiginleg norræn útbreiðsluverkefni. Var ákveðið að hópurinn léti fyrst til sín taka í Toronto í Kanada.

Flaggskipsverkefnið Nordic Climate Solutions er tvískipt. Nordic Green to Scale 2 hefur að markmiði að kanna hvernig norrænar loftslagslausnir koma að notum í stærra samhengi. Á 23. loftlagsráðstefnunni voru kynntar bráðabirgðaniðurstöður verkefnisins og einnig hins verkefnisins, FFSR – Fossil Fuel Subsidy Reform, sem snýst um að afnema niðurgreiðslur á jarðefnaeldsneyti í fjölþjóðlegu samstarfi.

Þá tók Nordic Food Policy Lab þátt í 23. loftslagsráðstefnunni og vakti athygli á mikilvægi þess að breyta matarvenjum á hnattræna vísu. Auk þess hefur verkefnið kynnt norræna matvælastefnu á viðburðum meðal annars í Hollandi, Skotlandi, New York og Lundúnum.

Áætluninni 2030-kynslóðinni er ætlað að virkja börn og ungmenni í samstarfi sem beitir sér fyrir aukinni sjálfbærni í heiminum.
LJÓSMYND: NORDEN.ORG

Sjálfbær neysla og framleiðsla er sérstakt áherslusvið í 2030-kynslóðinni.
LJÓSMYND: UNSPLASH.COM

Árið 2030 póll í hæð

Á árinu 2017 ákvað Norræna ráðherranefndin að setja Dagskrá 2030 og heimsmarkmiðin sautján í algjöran forgang. Framvegis mun tekið tillit til markmiðanna í allri starfsemi ráðherranefndarinnar. Málefnið var formlega tekið á dagskrá í september þegar norrænu samstarfsráðherrarnir samþykktu áætlunina 2030-kynslóðin sem á að efla samstarfið um sameiginlegar áskoranir landanna innan ramma heimsmarkmiðanna. 2030-kynslóðin á ásamt verkefni forsætisráðherranna að vera grundvöllur vinnu ráðherranefndarinnar að Dagskrá 2030.

Í áætluninni verður lögð sérstök áhersla á sjálfbæra neyslu og framleiðslu, sem hefur sýnt sig að er svið sem Norðurlönd verða að leggja mikið upp úr eigi löndin að ná markmiðunum.

Með áætluninni verður greitt fyrir samstarfi og þekkingarmiðlun milli mismunandi markhópa og stefnumótandi aðila á Norðurlöndum.

Meginmarkmið áætlunarinnar eru þrjú. Þau eru að:

• Tryggja að starf Norrænu ráðherranefndarinnar eigi þátt í að hrinda Dagskrá 2030 í framkvæmd með pólitískum áherslum og viðeigandi verkefnum.

• Taka þátt í og miðla þekkingu á Dagskrá 2030 á Norðurlöndum.

• Vekja athygli á starfi Norrænu ráðherranefndarinnar að Dagskrá 2030 á Norðurlöndum og alþjóðlega.

Ekki stendur til að samhæfa innleiðingu heimsmarkmiðanna í löndunum heldur greiða fyrir því að þau komist í framkvæmd. Það er hægt að gera með viðeigandi greiningum, þekkingarmiðlun og umræðum, þróun aðgerða og hvatningu til félagasamtaka, einkageirans, tengslaneta fræðimanna og æskulýðssamtaka.

2030-kynslóðin á einkum að laða börn og ungmenni til samstarfs til að þau geti beitt sér fyrir breytingum í starfseminni í heild.

Norræni sýningarskálinn naut mikilla vinsælda á loftslagsráðstefnunni. Samtals var efnt til sextíu viðburða á tíu dögum. Langflestum gestanna þótti norræna dagskráin ákaflega góð.
LJÓSMYNDIR: HEIDI ORAVA


Sterk nærvera á 23. loftslagsráðstefnunni

Norræna ráðherranefndin tók þátt í umfangsmiklu verkefni á 23. loftslagsráðstefnu SÞ sem fram fór í Bonn 6.–17. nóvember 2017. Norrænu löndin voru með sameiginlegan sýningarskála alla ráðstefnuna í umsjón ráðherranefndarinnar. Á dagskránni voru sextíu viðburðir þar sem kynntar voru sjálfbærar norrænar loftslagslausnir.

„Norrænu löndin hafa ekki svör við öllu. Við höfum aftur á móti langa reynslu af því að setja fram tilmæli, grundvölluð á þekkingu, sem markaðurinn og neytendurnir taka til eftirbreytni að mjög miklu leyti. Við höfum líka sterkan vilja – og umboð allra norrænu forsætisráð-herranna – til að láta til okkar taka í þessum mikilvægu alþjóðlegu umræðum um hvernig hægt er að skapa jörðinni okkar betri framtíð. Að sitja hjá væri óviðunandi.“

DAGFINN HØYBRÅTEN, FRAMKVÆMDASTJÓRI

NORRÆNU RÁÐHERRANEFNDARINNAR

Á þeim tíu dögum sem ráðstefnan stóð sýndu Norðurlönd ótal dæmi þess hvernig Norræna ráðherranefndin, stofnanir hennar og samstarfsaðilar starfa saman að grænum umskiptum. Viðburðunum var skipt upp í þemadaga með nýju umfjöllunarefni á hverjum degi, meðal annars um lífhagkerfið, matvæli, norðurskautssvæðið og orkumál.

Í norræna skálanum var riðið á vaðið með Nordic Youth Day 6. nóvember þar sem þáttur ungs fólks í starfi að loftslagsmálum var í brennidepli. Ungir sendiherrar norrænna loftslagslausna voru þátttakendur á loftslagsráðstefnunni allan tímann til að hleypa krafti í loftslagsumræðurnar á Twitter.

Dagskráin í sýningarskála Norðurlanda og hönnun hans hlaut góðar móttökur. Mat á þátttökunni á loftslagsráðstefnunni sýnir að 72 prósentum gesta þótti norræna dagskráin eiga erindi eða mikið erindi og 69 prósentum fannst gæði dagskrárinnar mikil eða mjög mikil. Meðalfjöldi gesta á viðburðina var 42.

LJÓSMYND: VASALOPPET

LJÓSMYNDIR: SCANPIX.DK


„Sé litið á svæðið í heild eru Norðurlönd heimsmeistarar þegar kemur að félagslegu trausti meðal almennings. Ítarleg fræðirit á þessu sviði gefa til kynna að mikið félagslegt traust sé ef til vill eitt út af fyrir sig dýrmætasta eign sérhvers samfélags. Þess vegna má líta á traustið, eins og skilja má af titli skýrslunnar, sem nokkurs konar gull norrænu landanna.“

TILVITNUN ÚR SKÝRSLUNNI TILLIT - DET NORDISKA GULDET




Samstarfið nýtur mikils stuðnings

Í ársbyrjun 2017 setti Norræna ráðherranefndin á fót eigin greiningarstofu í þeim tilgangi að auka greiningarmöguleika sína og um leið pólitískan áhuga á starfsemi ráðherranefndarinnar. Á fyrsta starfsárinu gaf stofan út þrjár skýrslur, þar á meðal Ett värdefullt samarbete (Dýrmætt samstarf) en hún byggðist á skoðanakönnun meðal almennings á Norðurlöndum um álit þeirra á norrænu samstarfi.

Skýrslan sýndi að Norðurlandabúar eru afar jákvæðir gagnvart samstarfinu. Meira en 90 prósent telja norrænt samstarf mikilvægt eða mjög mikilvægt og þar af svara nærri 60 prósent að það sé mjög mikilvægt.

Skýrslan sýnir einnig að skoðun íbúanna á því hvað norrænu löndin eigi helst að vinna saman að hefur breyst á undanförnum áratug. Nú eru varnar- og öryggismál efst á lista. Í sambærilegri könnun árið 2008 töldu íbúar Norðurlanda að baráttan gegn brotastarfsemi þvert á landamæri skipti mestu. Önnur málefni sem talin eru mikilvæg eru samstarf um menntamál, heilbrigðis- og félagsmál, efnahagsmál og mál varðandi loftslag og umhverfið.

Könnunin var gerð í samstarfi Norrænu ráðherranefndarinnar og Norðurlandaráðs og var hún kynnt á Norðurlandaráðsþinginu í Helsinki í október.

Í júní kom út skýrslan Tillit – det nordiska guldet (Traust - norræna gullið) þar sem fjallað er um félagslegt traust á Norðurlöndum sem einstakt fyrirbæri í alþjóðlegum samanburði. Þar má meðal annars lesa um hvaða þýðingu traust hefur fyrir góðan almannahag, lága afbrotatíðni og hamingju. Skýrslan vakti enda athygli fjölmiðla á Norðurlöndum og víðar.

Þriðja skýrsla greiningarstofunnar nefnist Är Norden bäst i världen? (Eru Norðurlönd best í heimi?) og fjallar hún um að Norðurlönd sem heild séu meðal þeirra svæða í heiminum sem bestum árangri hafa náð á mörgum sviðum. Aðdragandinn að skýrslunni var sá að hagurinn hafði vænkast umtalsvert á undanförnum árum samkvæmt ýmsum alþjóðlegum vísitölum sem öðlast höfðu viðurkenningu og veruleg áhrif.

Skýrslan sýndi að Norðurlönd koma einstaklega vel út þegar mæld er hamingja, hagsæld, lítil spilling, fjölmiðlafrelsi og jafnfrétti. Í henni er einnig að finna skýringar á því hvers vegna Norðurlönd fá svona háa einkunn í ýmsu tilliti.

LJÓSMYND: UNSPLASH.COM

LJÓSMYND: NORDEN.ORG/YADID LEVY

Norrænu löndin eygja góða hagnaðarvon í samstarfi um orkumál og græn umskipti. Þann boðskap hafði Jorma Ollila, fyrrverandi forstjóri Nokia, fram að færa í stefnumótandi úttekt sinni um orkumál sem var gefin út í júní.
LJÓSMYND: SCANPIX.DK


Aukin áhersla á orkumálasamstarf

Norrænt samstarf um orkumál var ofarlega á baugi á árinu 2017. Í júní kynnti Jorma Ollila, fyrrverandi forstjóri Nokia, stefnumótandi úttekt sem hann hafði tekið saman, Norrænt orkumálasamstarf: Öflugt í dag - enn öflugra á morgun, en í henni leggur hann fram fjórtán tillögur um hvernig norrænt samstarf um orkumál ætti að þróast næstu fimm til tíu ár. Norrænu orkumálaráðherrarnir tóku Ollilaskýrsluna fyrir á fundi í Ósló í nóvember og ákváðu að vinna áfram með nokkrar tillögur hennar.

Meðal annars ákváðu þeir að efla samstarfið um orkumál á norrænum og evrópskum vettvangi og voru á einu máli um að Norðurlönd ættu einnig framvegis að vísa veginn fyrir grænan hagvöxt í samræmi við aðalatriðin í boðskap Jorma Ollila eins og hann kemur fram í skýrslunni. Orkumálaráðherrarnir samþykktu einnig að setja samnorrænar orkurannsóknir í algjöran forgang. Þá ákváðu þeir að koma á árlegum samráðsvettvangi um málefni raforkumarkaðarins og orkumálastefnu í þeim tilgangi að bæta svæðisbundið samstarf á sviðinu og efla norræn upplýsingaskipti. Samráð þetta á að hefjast haustið 2018.

Á fundi sínum í Ósló samþykktu ráðherrarnir nýja norræna samstarfsáætlun í orkumálum sem á að vísa veginn í norrænu samstarfi um orkumál næstu fjögur ár, 2018–2021. Auk þess er stefnt að því að vinna áfram með skýrslu Ollila í áföngum.

Ollilaskýrslan var oft til umfjöllunar á árinu 2017, meðal annars á námsstefnum á fundum fólksins sem haldnir eru í löndunum á sumarmánuðum. Hún var einnig á dagskrá á ráðstefnum stefnumótandi aðila, svo sem á þingi Norðurlandaráðs um haustið. Henni voru gerð góð skil í norrænum ríkismiðlum.

Ollilaskýrslan er ein af mörgum stefnumótandi úttektum sem hafa verið gerðar eða verða gerðar með það fyrir augum að gera Norrænu ráðherranefndina skilvirkari og auka vægi norræns samstarfs. Ráðherranefndin lét einnig hefja úttektir á sviði umhverfis, löggjafar og félagsmála á árinu 2017.

LJÓSMYND: UNSPLASH.COM


Ný sérskipuð ráðherranefnd um stafræn málefni

Stafræn væðing var sett á oddinn í norrænu samstarfi árið 2017 og á fundi í Sommarøy í Noregi í júní ákváðu samstarfsráðherrarnir að skipa um ákveðinn tíma svonefnda ad hoc ráðherranefnd, MR-DIGITAL, fyrir tímabilið 2018– 2020. MR-DIGITAL á að leiða áfram og samhæfa samstarfsaðgerðir um stafræn málefni. Fyrsti ráðherrafundurinn fór fram í desember og þar tóku einnig ráðherrar Eystrasaltsríkjanna þátt.

„Umskipti á Norðurlöndum og Norðurlönd í Evrópu eru tvö meginþemu formennskuáætlunar Noregs í Norrænu ráðherranefndinni. Nánara svæðisbundið samstarf um stafræn málefni innan opinbera geirans og einkageirans á að auka samkeppnishæfni og styðja við evrópskt samstarf á sviðinu.“

FRANK BAKKE-JENSEN, SAMSTARFSRÁÐHERRA NOREGS ÞEGAR LANDIÐ GEGNDI FORMENNSKU Í NORRÆNU RÁÐHERRANEFNDINNI ÁRIÐ 2017

Þessi nýja ráðherranefnd á að einbeita sér að því að þróa stafrænan innri markað Norðurlanda og Eystrasaltsríkjanna í samræmi við yfirlýsingu um aukið samstarf landanna um stafræna væðingu sem samþykkt var á fundi í Ósló í apríl.

Samstarfinu er ætlað að efla stafræna væðingu opinberrar stjórnsýslu milli landa og í atvinnulífinu auk þess að örva þróun innri markaðar á svæðinu. Markmiðið er að styrkja stafræna væðingu á svæðinu í heild og styðja í leiðinni við starf ESB að stafrænni þróun. Samstarfið beinist að tveimur höfuðsviðum: Þróun norrænna rafrænna skilríkja (e-id) og áætlun um útfærslu á fimmtu kynslóð farsímatækni (5G) á Norðurlöndum og í Eystrasaltsríkjunum.

Hátíðin Nordic Matters átti miklum vinsældum að fagna og fékk tugþúsundir gesta.
LJÓSMYNDIR: TINA STAFRÉN


Norræn menning sló í gegn í Lundúnum

Menningarhátíðin Nordic Matters fór fram allt árið í Southbank Centre í Lundúnum. Á hátíðinni tókst að sýna umfang og allar bestu hliðar norrænnar menningar en hún var stórátak norrænu menningarmálaráðherranna á árinu 2017. Hátíðin sló í gegn og gestir hennar skiptu tugum þúsunda. Opnunarhelgina komu hvorki meira né minna en 60 þúsund gestir og sannaðist þar strax að áhuginn á norrænu hátíðinni var mikill.

Meðan á hátíðinni stóð var gestum boðið upp á norrænan mat, norrænar bókmenntir og tónlist, meðal annars ABBA, kórsöng og fjöldasöng, norræna hönnun, grænlenskan polka, legókubbaverkefni, gufubað og múmínálfa svo að fátt eitt sé nefnt.

Af mörgu er að taka á efnisskránni en nefna má sýninguna Adventures in Moominland sem fékk tugþúsundir gesta og var framlengd hvað eftir annað. Barnamenningarhátíðin Imagine, sem bar sömuleiðis sterk norræn einkenni, laðaði til sín 130 þúsund gesti á ýmsa ókeypis viðburði. Á hátíðina WOW (Women of the World), þar sem efnt var til umræðna, sýninga og tónleika, m.a. með Reykjavíkurdætrum, Sandi Toksvig og Anne Sofie von Otter, kom næstum hálf milljón gesta.

Á árinu voru einnig haldnir í allra fyrsta sinn hinir heimsþekktu tónlistardagar fyrir listræna tónlist, Nordic Music Days, á Southbank Centre, með íslenska tónskáldinu Önnu Þorvaldsdóttur og finnska fiðluleikaranum Pekka Kuusisto meðal annarra. Fjölmargir norrænir rithöfundar tóku þátt í Nordic Matters í október, þar á meðal Ulla-Lena Lundberg, Per Olov Enquist, Dorthe Nors, Jonas Hassen Khemiri, Sissal Kampmann, Kjell Askildsen og Sigbjørn Skåden.

Hátíðahöldin á Southbank Centre hafa aukið þekkinguna á norrænni menningu og norrænum gildum eins og jafnrétti og skýrri barna- og ungmennavídd. Til dæmis má nefna að Southbank Centre hefur frá því í nóvember 2016 kannað þekkingu gesta á norrænni menningu. Í upphafi tengdu gestir Norðurlönd einna helst við víkinga en í lok ársins 2017 bar meira á hugtökum á borð við jafnrétti, huggulegheit og múmínálfa.

Nordic Matters lauk með pompi og pragt þegar ABBA-sýningin Super Trouper var sett upp, sýning með leiðsögn þar sem skyggnst var bak við tjöldin hjá sænsku popp-hljómsveitinni og skoðuð áður óþekkt gögn.

Stjórnsýsluhindranaráðið fékk aukið starfsumboð árið 2017 og mun framvegis hafa betri tól til að vinna að frjálsri för eða hreyfanleika innan Norðurlanda.
LJÓSMYND: UNSPLASH.COM


Stjórnsýsluhindranaráðið fær aukið starfsumboð

Eitt af mikilvægustu verkefnum norræns samstarfs er að greiða fyrir frjálsri för eða hreyfanleika innan Norðurlanda. Það á að vera einfalt að flytja til annars norræns lands og að stunda nám, starfa og hefja atvinnurekstur á Norðurlöndum.

Stjórnsýsluhindranaráðið fékk nýtt og aukið starfsumboð 2017 en það var liður í því að stuðla enn frekar að frelsi og hreyfanleika. Ætlunin er að ráðið fái aukið pólitískt vægi til að geta rekið á eftir ríkisstjórnum landanna í málefnum sem varða frjálsa för. Forsætisráðherrarnir hafa lýst sýn sinni um að Norðurlönd verði best samþætta svæði heims og Stjórnsýsluhindranaráðinu er ætlað að vinna henni brautargengi.

Fulltrúar landanna fá meira svigrúm til að beita sér, til dæmis með því að efna til funda með ráðherrum, aðilum vinnumarkaðarins og öðrum sem geta lagt eitthvað af mörkum við afnám stjórnsýsluhindrana. Verkefnið verður auk þess metnaðarfyllra þar sem Stjórnsýsluhindranaráðinu er ætlað að þrýsta á ríkisstjórnirnar að ryðja úr vegi átta til tólf stjórnsýsluhindrunum á ári, (áður fimm til tíu).

Á árinu 2017 greindi Stjórnsýsluhindranaráðið frá því að tekist hafði að afgreiða átta hindranir sem stóðu hreyfanleika á Norðurlöndum fyrir þrifum. Lausn fannst á sex þeirra en úr tveimur var ekki unnt að leysa að svo stöddu.

Á árinu var opnuð vefgátt, á slóðinni www.nordenbusiness.org, sem á að auðvelda fyrirtækjum að fá yfirlit um lög og reglur í nágrannalöndunum um rekstur atvinnustarfsemi. Í gáttinni er safnað upplýsingum um reglur nágrannalandanna um skráningarkröfur, kröfur um viðurkenningu afurða, hvar beri að greiða skatt og hvar starfsfólk eigi að njóta almannatrygginga. Aðilar vinnumarkaðarins á Norðurlöndum hafa lagt mikla áherslu á að vefgáttin yrði að veruleika.

Um 70 þúsund norrænir ríkisborgarar búa í öðru norrænu landi en þeir starfa í. Starfsmenn sem fara á milli landa skila norrænu hagkerfi 5,3 milljónum evra sameiginlega auk þess sem löndin spara atvinnuleysisbætur svo að milljörðum skiptir.

Mikil eftirspurn er eftir Norðurlöndum, innan Norðurlanda og alþjóðlega. Umbótastarfið hefur gert norrænt samstarf skilvirkara og betur í stakk búið til að nýta tækifærin sem í því felst.
SAMSETT MYND: OLE LUND


Umbótastarfið Nytt Norden skilar árangri

Á undanförnum árum hafa verið gerðar rækilegar umbætur á starfsemi Norrænu ráðherranefndarinnar og norrænu samstarfi undir yfirskriftunum Nytt Norden 1.0 og Nytt Norden 2.0. Tilgangurinn með umbótastarfinu hefur meðal annars verið að gera samstarfið kröftugra og pólitískara.

Áður en árið 2017 var liðið höfðu allar aðgerðir sem ákveðnar voru við upphaf umbótaferlisins verið framkvæmdar. Þótt umbæturnar hafi einnig áhrif á starfsemi Norrænu ráðherranefndarinnar á ókomnum árum þykir við hæfi að gera þær upp í lok árs 2017.

Snar þáttur í umbótastarfinu voru stefnumótandi úttektir sem ráðist var í á nokkrum mikilvægum norrænum samstarfssviðum. Markmiðið var að greina svið þar sem eru góðar horfur á öflugra norrænu samstarfi fimm til tíu ár fram í tímann. Tillögurnar í úttektunum setja mark sitt á pólitíska dagskrá samstarfsins, til að mynda á sviðum heilbrigðismála, vinnumála og orkumála. Á árinu 2018 verður áfram unnið að úttektum á ýmsum samstarfssviðum.

Með umbótunum var eindregið stefnt að skilvirkari starfsemi. Ákvörðunarferlið, starfshættir og innviðir hafa verið uppfærðir til að minnka bilið milli frumkvæðis og árangurs. Umbætur á fjárhagsáætlanagerðinni hafa leitt til betri markmiðs- og árangursstjórnunar og gefið kost á auknum sveigjanleika. Enn fremur hefur stýring norrænu stofnananna orðið skýrari og dregið hefur úr stjórnsýslukostnaði.

Innan ramma Nytt Norden hefur norrænt samstarf orðið mun alþjóðlegra. Sem dæmi má nefna að ráðherranefndin stendur að kynningu Norðurlanda erlendis á grundvelli vörumerkjaverkefnis. Alþjóðamál eru á dagskrá allra ráðherranefnda og löndin vinna nú orðið meira kerfisbundið saman en áður um ESB-mál sem varða sameiginlega hagsmuni þeirra. Löndin hafa tekið saman höndum um þungvæg alþjóðamál eins og loftslags- og umhverfismál.

Ágætt dæmi um samstarf með greinilegu alþjóðlegu sjónarhorni er áðurnefnt verkefni forsætisráðherranna þar sem Norðurlönd bjóða fram lausnir á hnattrænum viðfangsefnum. Reynslan sýnir að eftirspurn er eftir meiri Norðurlöndum á alþjóðavísu og innan Norðurlanda. Umbótastarfið hefur skilað sér í norrænu samstarfi sem er betur í stakk búið til að nýta þessi tækifæri.


 

 

 

 

Skapandi, sýnileg og opin Norðurlönd án landamæra

